Lectio Divina

*fuq il-Vanġelu tal-Ħadd*

28 Ħadd ta’ Matul is-Sena

Sena B

Mk 10:17-30

Is-silta hija magħmula minn żewġ partijiet:

(i) ir-rakkont tal-laqgħa tal-għani ma’ Ġesù u (ii) tagħlim ta’ Ġesu lid-dixxipli.

*17Kien se jaqbad it-triq, meta mar fuqu wieħed jgħaġġel, niżel għarkupptejh quddiemu u qallu:*

Dan il-‘wieħed’ li jsemmi Mark, għal Mattew huwa ‘żagħżugħ’ (Mt 29, 20) waqt li għal Luqa huwa ‘kap’ (Lq 18, 18). προσδραμὼν *(prosdramōn)* ‘jgħaġġel’u γονυπετήσας *(gonypetēsas)* ‘niżel għarkupptejh’(ara wkoll l-imġiddem 1, 40)jesprimu reverenza u qima imma wkoll dilemma eżistenzjali spiritwali urġenti li fiha jinsab ir-raġel.

*“Mgħallem tajjeb, x’għandi nagħmel biex nikseb il-ħajja ta’ dejjem?”*

Il-mod li bih jindirizza lil Ġesù, “Mgħallem tajjeb”, mhuwiex Lhudi, forsi l-intenzjoni wara din it-tislima hi biex jilqa’ għal dak li ser jiġri wara. Il-mistoqsija li jagħmel ir-raġel hija serja u tirrifletti t-taħwid fit-twemmin kurrenti dwar is-Saltna ta’ Alla, il-qawmien mill-imwiet, is-salvazzjoni u l-valur tal-għemil. Il-verb ποιήσω *(poiēsō)* ‘nikseb’ jikxef mentalità li tistrieħ fuq l-għemil, il-ħidma, il-qliegħ; għall-kuntrarju ta’ dak li jikteb San Pawl: *Il-bniedem ma jkunx iġġustifikat bl-opri tal-Liġi imma bil-fidi f’Ġesù Kristu* (Gal 2, 16). Din il-mistoqsija bħal donna tistenna xi ħaġa aktar minn dak li ssoltu jisma’ l-pellegrin fuq l-għatba tat-tempju waqt l-interrogazjoni liturġika ta’ Salm 15: *“Mulej, min igħammar fid-dar tiegħek?... Min jgħix bla ħtija u jagħmel it-tajjeb”* (ara wkoll Salm 24, 1-5).

*18“Għaliex qiegħed issejjaħli ‘tajjeb’?” qallu Ġesù, “ħadd ma hu tajjeb ħlief Alla biss.*

Din ir-reazzjoni ta’ Ġesù tqajjem xi mistoqsijiet teoloġiċi, fosthom dwar l-identità divina tiegħu, għaliex bħal donnu ma jridx min isejjaħlu ‘tajjeb’, imma jirriserva dan l-attribut għal Alla biss. Sa mill-għemil ewlieni tiegħu Alla huwa ובֹט *(tov)* (ara Ġenesi 1, 4. 10. 12. 18) u l-konsegwenza hi li xejn mhu tajjeb jekk mhux f’rabta ma’ Dak li hu tajjeb. L-istess persuna ta’ Ġesù turi l-imħabba (it-tjubija) ta’ Alla u jwassal għal għandu, *“Jiena hu t-Triq, il-Verità u l-Ħajja. Ħadd ma jmur għand il-Missier jekk mhux permezz tiegħi”* (Ġw 14, 6).

*19Inti l-kmandamenti tafhom: la toqtolx, la tiżnix, la tisraqx, la tixhidx fil-falz, la tiħux bil-qerq dak li hu ta’ ħaddieħor; weġġaħ lil missierek u ’l ommok.”*

Din l-ordni ma taqbel mal-ebda ordni ieħor tal-kmandamenti (ara Eż 20, 3-17; Dt 5, 6-21). ‘La tieħux bil-qerq dak li hu ta’ ħaddieħor’ mhuwiex kmandament imma preskrizzjoni msemmija f’Levitiku 19, 13 u jikkwotaha biss Mark, forsi biex jaċċentwa l-onestà u l-integrità morali tar-raġel. Il-kmandamenti msemmija huma dawk fit-tieni tavla li jitrattaw il-proxxmu, għal issa ma jingħad xejn dwar l-ewwel tavla, li ma tiftaħx bi kmandament, fis-sens strett tal-kelma, imma b’aħbar dwar min hu Alla u l-intervent tiegħu fl-istorja: *“Jien hu l-Mulej, Alla tiegħek li ħriġtek mill-art tal-Eġittu, minn dar il-jasar”* (Eż 20, 2).

*20U dak wieġbu u qallu: “Mgħallem, jiena dan kollu ili nħarsu minn żgħożiti.”*

Il-ħarsien sa miż-żgħożija tal-kmandamenti msemmija lir-raġel ma tahx dak li kien nieqes f’ħajtu u li ried jikseb - il-ħajja ta’ dejjem. Dan l-atteġġjament huwa tipiku tal-iben il-kbir; *“Kelmet ma ksirtielek qatt”* (Lq 15, 29) li jistenna kumpens għax qaddej u ħarries ta’ liġi, meta fil-fatt igawdi minn kollox għax iben. Jekk qabel il-ħarsien tal-liġi m’hemmx għarfien tal-għemejjel tal-‘Legislatur’, il-liġi tispiċċa biex tieħu post ir-relazzjoni, bil-konsegwena li l-ħarsien tagħha jispiċċa att vojt, fieragħ u mejjet. L-ubbidjenza weħidha u fiha nnifisha ma tagħtix jedd għall-ħajja ta’ dejjem. Fil-kuntest tal-kmandamenti u l-ħajja ta’ dejjem, l-għarfien tar-relazzjoni mibdija minn Alla li juri lilu nnifsu bħala Missier, iwassal biex dak li jkun jiskopri lilu nnifsu bħala iben u bħala tali jħares kelmtu (Ġw 4, 34; 5, 30; 6, 38-40). Mill-banda l-oħra meta l-ħarsien tal-liġi hu frott obbligu, inkella manija għal kisba ta’ merti, dak li jkun jispiċċa biex isir ilsir tal-liġi… *għax l-ittra toqtol, imma l-Ispirtu jagħti l-ħajja* (2Kor 3, 6; Gal 4, 21-25).

*21Imbagħad Ġesù xeħet fuqu ħarsa ta’ mħabba u qallu: “Ħaġa waħda tonqsok: mur bigħ li għandek, agħtih lill-fqar, u jkollok teżor fis-sema; imbagħad ejja u imxi warajja.”*

Din il-ħarsa mihiex xi kumpliment anzi stedina minn Ġesù li *ἐμβλέψας (emblepsas)* jiffissah, jinfdu u jilħaq qalbu kif ukoll - ἠγάπησεν *(ēgapēsen)* - iħobb fih xi ħaġa tajba biex iwaslu jagħmel Ἕν *(Hen) -* ħaġa waħda. Din il-ħaġa waħda teħtieġa wkoll Marta (Lq 10, 41-42); min ikollu lilha għandu kollox imma min ma jkollux lilha m’għandu xejn. Il-ħajja ta’ dejjem, jiġifieri mingħajr limitu jew qies, ma tinkisibx bil-ħarsien ta’ xi liġi partikulari imma hija don ta’ Alla u propju għax hi kollox titlob mill-bniedem li jitbattal, *”Ibni, agħtini qalbek, u għajnejk jitgħaxxqu bi triqati”* (Prov 23, 26). Mingħajr dan il-pass, *“X’jiswielu l-bniedem jekk jikseb id-dinja kollha u mbagħad jitlef ħajtu?”* (8, 36). Fil-każ ta’ dan ir-raġel, Ġesù qed jistiednu biex jafda fih kompletament. Dan il-pass jeħilsu mill-jasar tal-limitu, tal-prestiġju u tal-kalkoli (ara Ef 3, 18) li jinsab fihom u għall-ewwel darba jagħmel pass ħieles wara Ġesù. Ir-relazzjoni ġdida ma’ Ġesù tpoġġi f’posthom ir-relazzzjonijiet l-oħra kollha, fosthom dik mal-ġid, li ma jibqax aktar jinħela f’użu esklussiv ta’ hena propja (ara l-parabolla tal-għani u Lazzru Lq 16, 19-21) imma jsir okkażjoni ta’ mħabba ma’ min hu fil-bżonn. B’din l-istedina Ġesù għin lir-raġel jifhem kif wara l-mistoqsija tiegħu tal-bidu hemm imblokk, li f’dan il-każ huwa l-għana, li qed iżommu lura milli jiltaqa’ u jkollu relazzjonijiet veri u awtentiċi ta’ mħabba kemm ma’ Alla kif ukoll mal-bnedmin - u din hi l-ħajja ta’ dejjem.

*22Imma għal dan il-kliem ir-raġel qarras wiċċu u telaq b’qalbu sewda, għaliex kellu bosta ġid.*

Il-ħeġġa u r-reverenza tal-bidu jinbidlu f’diżappunt qares u ta’ dwejjaq. Dan huwa l-uniku każ fejn xi ħadd iwarrab minn ħdejn Ġesù mdejjaq, meta ssoltu in-nies imorru għandu għax imdejjqin inkella hu nnifsu jiltaqa’ magħhom x’ħin ikunu mdejjqin (ara Lq 24, 17). Quddiem din l-istedina ġdida li ma daqqitx tajjeb f’widnejh (ara Lq 14, 17-19), ir-raġel jerġa’ lura agħar minn qabel fid-dinja tiegħu tal-kompromessi: *“Ma tistgħux taqdu lil Alla u lill-flus”* (Mt 6, 24b); u tal-medjokrità: *“U hekk, ladarba inti biered, u la sħun u lanqas kiesaħ, jiena sa nobżqok minn ġo ħalqi”* (Apk 3, 16). Intiżen fil-miżien u nstab li kien nieqes fil-piż (ara Dan 5, 27). Ġesù jpoġġi jdejh fuq il-ferita tar-raġel biex ifejqu u l-Kelma tiegħu għax hi: *kelma ħajja u qawwija, taqta’ aktar minn xabla b’żewġt ixfar; hija tinfed sa tifred minn xulxin ir-ruħ u l-ispirtu u l-ġogi u l-mudullun; u tgħarbel il-ħsibijiet u l-fehmiet tal-qalb* (Lhud 4, 12) kixfet fih il-verità fuqu nnifsu. Is-*Sequela Christi* titlob atti konkreti li bihom il-ħajja tibda xxaqleb u tisbilanċja ruħha favur Alla (ara Lq 14, 33).

*23Ġesù mbagħad ħares ħarsa madwaru u qal lid-dixxipli tiegħu: “Kemm hi iebsa għall-għonja li jidħlu fis-Saltna ta’ Alla! 24Id-dixxipli stagħġbu għal din il-kelma, imma Ġesù raġa’ qalilhom: “Kemm hi iebsa, uliedi, li wieħed jidħol fis-Saltna ta’ Alla! 25Eħfef li ġemel jgħaddi minn għajn ta’ labra milli wieħed għani jidħol fis-Saltna ta’ Alla!” 26Huma stagħġbu wisq aktar, u bdew jgħidu wieħed lil ieħor: “Mela min jista’ jsalva?” 27Ġesù ħares lejhom u qalilhom: “Għall-bnedmin dan ma jistax ikun, imma għal Alla iva; għax għal Alla kollox jista’ jkun.”*

Din it-tieni ħarsa ta’ Ġesù hija lejn il-‘familjari’ - Τέκνα *(Tekna)* (ara Ġw 13, 33) - id-dixxipli, li issa ser jgħallem lilhom dwar dak li kienu raw jiġri quddiemhom. Ġesù jgħaqqad daqs li kieku huma l-istess ħaġa l-‘ħajja ta’ dejjem’, dik li mar jistaqsi għaliha r-raġel u s-‘Saltna ta’ Alla’ (ara wkoll 9, 43-47). F’dawn il-versi, għal darbtejn jiġi nnutat l-istagħġib tad-dixxipli għaż-żewġ affermazzjonijiet ta’ Ġesù. Il-mistoqsija ta’ bejniethom tixbaħ lil dik tar-raġel, bid-differenza li issa huma għandhom ukoll ix-xhieda tiegħu. Sta għall-bniedem li jċekken dak li tassew huwa ċkejken quddiem Alla (bħall-għana, saħħa, sbuħija u dawl imsemmi f’Għerf 7, 8.10), li min-naħa tiegħu Alla jagħmel possibli dak li għall-bniedem huwa impossibli (ara Ġen 18, 14; Ġob 4, 2).

*28Qabeż Pietru u qallu: “Tajjeb! Aħna ħallejna kollox u ġejna warajk.” 29Qallu Ġesù: “Tassew ngħidilkom, li fost dawk kollha li minħabba fija u l-Evanġelju jħallu lil darhom jew lil ħuthom jew lil ommhom jew lil missierhom jew lil uliedhom jew l-għelieqi tagħhom, 30ma hemm ħadd fosthom li minn issa, f’din id-dinja stess, ma jirċevix, għal mitt darba iktar, djar, aħwa, subien u bniet, ommijiet, ulied u għelieqi flimkien ma’ persekuzzjonijiet, u l-ħajja ta’ dejjem fiż-żmien li ġej.”*

Pietru, f’isem sħabu, faħħari u idealista (kollox) josserva li huma ma kienux bħar-raġel u jistenna kumment. It-tweġiba ta’ Ġesù għandha mill-wegħdiet tal-ġudaiżmu apokalittiku, li għat-tbatija fuq din l-art jara ħlas fiż-żmien li ġej. Dak li huwa ġdid issa hija l-motivazzjoni wara din l-għażla radikali li tieħu s-sens tagħha mill-misteru tal-*Kenosi* (ara Fil 2, 6-11) u l-Għid ta’ Ġesù (Ġw 13, 1).

**Xi punti għall-meditazzjoni, talb u azzjoni**

• Ir-raġel jibda bl-entusjażmu imma meta kkonfrontat mill-Kelma ta’ Ġesù fuq il-ġid (rabtiet) li kien jagħtih serħan fil-ħajja spiċċa mdejjaq. Liema taħseb li huma r-rabtiet li mhux qed iħalluk tafda kompletament f’Alla?

• Ix-xewqa u t-tiftix għall-ħajja ta’ dejjem mhuwiex biżżejjed.

• Jekk il-ġid tiegħek jista’ jinsteraq jew jispiċċa, allura qed tirriskja li tispiċċa b’xejn, imma jekk l-għana tiegħek huwa awtentiku jibqa’.

• Id-differenza bejn għana veru u għana falz:

* l-għana falz jitkisser, trid tiddefendieh, joħloq fik tensjoni
* l-għana veru ma jistax jittieħed u għalhekk ma joħloqx fik biża’

• Peress li hemm għana veru u għana falz kulħadd jixtieq li jorbot ħajtu ma’ riżorsa vera u awtentika. Liema taħseb li hu l-pedament ta’ ħajtek? Qed titlob il-ħajja lil Alla l-veru jew lil xi ħaġa oħra?

• Ir-raġel kien għani imma ma jirnexxilux jilqa’ l-ġid veru għalih. Ara liema hu l-‘ħafna ġid’ tiegħek, ipprova ara ċ-ċokon u l-frugħa li jaħbi fih. Liema taħseb li hu l-ġid veru li għandek bżonn?

• Fejn tinsab, illum, qalbek? Liema hu, illum, l-għana tiegħek? Huwa għana li jagħnik jew għana li joħloqlok fik tensjoni?

• Jekk xi ħadd jintebaħ li bena ħajtu fuq għana falz, skont int, kif għandu jagħmel biex joħroġ minn din is-sitwazzjoni?

• Meta Ġesu jsejjaħ lil xi ħadd biex jimxi warajh, jaqbdu mid-dgħjufija tiegħu għaliex Alla jitlob kollox. Din hi l-istess stedina radikali li tidwi fis-sejħa biex timxi wara s-salib. (Schnackenburg)